
Melyik én vagyok én? - valódi és virtuális énképek összehasonlítása online írói közösségben

Az utóbbi években több pszichológiai kutatás is arra fókuszált, hogy az online világ anonimitása, kötetlenebb rendszere milyen lehetőségeket nyújt az én más szintű, virtuális megélésére (Bargh, McKenna, & Fitzsimons, 2002), akár egy teljesen új személyiség kialakítására (Wallace, 2002). Ezekből a vizsgálatokból kiindulva arra voltam kíváncsi, miként alakul a valódi és virtuális énkép egy online, írói közösségben.
A vizsgálatban 504 személy vett részt, akik valamennyien a Merengő Fanfiction honlap tagjai, ahol saját történeteket publikálnak. Az életkorukat tekintve főként 14-25 évesek voltak a résztvevők. A feladat a Tennessee énkép skála magyar nyelvre standardizált változatának (Dévai & Sipos, 1986) kitöltése volt, egyszer a személyek valódi énjére, majd aztán a honlaphoz tartozó, írói valójukra vonatkoztatva az állításokat.
Legfőbb eredményeim közé tartozik, hogy a valóságban és a virtuális közegben felépített én (Mead, 1976) különböztek egymástól. Erre az eltérésre nem volt hatással az, hogy milyen régóta látogatták a Merengőt a személyek, mivel azok is magasabb pontszámokat értek el a virtuális énkép morális, individuális és szociális énre vonatkozó skáláin, akik kevesebb, mint egy éve voltak tagjai az oldalnak. Ugyanígy nem volt befolyással erre a különbségre sem a megkérdezettek életkora, sem a honlapon alkalmanként eltöltött idő mennyisége, sem pedig az írói sikeresség. Már önmagában a tagság, az oldalhoz való tartozás élménye kialakított egy ebben az online közegben érvényesülő énrészt. Ráadásul az online valójukat a résztvevő személyek magabiztosabbnak és jobban a csoportba tartozóaknak vélték, mint a valódi énjüket.
Összefoglalva, valódi énjüknél az átlag alatti értékekkel rendelkeztek az énképek esetén, és azokat a normál tartományba tudták emelni a virtuális énjükre vonatkozóan. Ez alapján elképzelhető, hogy a tagok számára egyfajta én-megerősítést nyújt a honlap a rajta kapott visszajelzések által.



